Kind kom op ouma, versorger se liggame afArgieffoto: SAPD/Facebook Die Limpopo-polisie het ŉ volskaalse ondersoek van stapel gestuur nadat die halfontbinde liggame van ŉ 88-jarige vrou en haar 44-jarige versorger Dinsdag deur die bejaarde se dogter gevind is. Lt.kol. Moatshe Ngoepe, polisiewoordvoerder, het Woensdag gesê dié gru-vonds is by die bejaarde vrou se huis in die Makotopong-nedersetting in Sebayeng buite Polokwane (Pietersburg) gemaak. “Die twee oorledenes is op 16 Augustus vir die laaste keer lewend gesien. Hul liggame is gister deur die bejaarde vrou se dogter aangetref toe sy vir haar ma wou gaan kuier.” Ngoepe het gesê ŉ voorlopige ondersoek dui daarop dat die bejaarde vrou, Moloko Enestinah Nkoana, moontlik verwurg is. Die versorger, Maggie Molefe van Hammanskraal, noord van Pretoria, het verskeie steekwonde regoor haar liggaam gehad. “Die motief vir die moorde is nie in dié stadium bekend nie, maar roof kan nie uitgesluit word nie aangesien albei vroue se selfone vermis word.” Niemand is nog in verband met die voorval in hegtenis geneem nie. Die polisie het ŉ beroep op die publiek gedoen om kapt. Ramoomedi Sekgota by 082 565 9165 te bel met enige inligting wat die polisie in hul ondersoek kan bystaan.